**Cornelis Abraham (Boet) Troskie** (2 November 1936 - 24 Desember 2022) was 'n Bloemfonteinse sakeman en rolprentvervaardiger. Troskie het Mimosa Films in 1964 gestig en het meer as 40 rolprente vervaardig, waaronder Suid-Afrika se suksesvolste rolprent tot nog toe, die kultusrolprent *The Gods Must Be Crazy*. Daar was veral 'n spesiale kreatiewe en sakeverhouding tussen hom en die bekende filmmaker en regisseur Jamie Uys.

Lewensloop en Mimosa Films
--------------------------

Troskie is in Bloemfontein gebore en het arm grootgeword as een van ses kinders van 'n sweiser-pa wat by die Suid-Afrikaanse Spoorweë en Hawens gewerk het. Hy het ook op De Aar skoolgegaan. Na skool het hy as motorwerktuigkundige begin werk. Deur 'n lening aan te gaan het hy drie motors gekoop en sodoende 'n later suksesvolle motorhandelaarsaak saam met sy broer, Bill Troskie, begin.

Na die bywoon van 'n vertoning gee die komediant Al Debbo hom 'n draaiboek met die versoek om die rolprent te vervaardig. Tussen Troskie, sy broer Bill en 'n ouditeur kry hulle genoeg geld om die *Wonderwêreld van Kammie Kamfer* te maak. Die raap-en-skraapproduksie maak uitendelik 100 present wins en Mimosa Films word in 1964 gestig.

Ná sy suksesvolle debuut het een van die suksesvolste vennootskappe vir Troskie ontstaan: met die skrywer en regisseur Jamie Uys, wat destyds opgang in die Suid-Afrikaanse filmbedryf begin maak het. Volgens Uys het "... hulle (Boet en Bill Troskie) net by my huis opgedaag, met 'n enkele prent op hul naam (Al Debbo se *Wonderwêreld van Kammie Kamfer*) en as die stigters van Mimosa Films my versoek om by hulle aan te sluit." Uys het ingestem en saam met Mimosa begin werk aan 'n dokumentêre film: *The Three Wise Men* (1967), wat binne 'n jaar na uitreiking 4 000 keer op Amerikaanse televisiestasies gebeeldsaai is. Ander suksesvolle dokumentêre prente onder die Uys-Mimosa-vaandel sou gou volg, insluitend *The Great Adjustment* (1968) en *Marching to Pretoria* (1969).

Tussen 1969 en 1973 het Troskie bekroonde rolprente vervaardig, insluitend die gewilde *Dirkie*, oftewel *Lost in the Desert,* wat 'n pa se reis volg om sy seun uit die ongenaakbare Namibwoestyn te red. In 1972 het *Lost in the Desert* 'n toekenning by die Teheran-rolprentfees gewen en 'n klassieke prent in eie reg geword. In 1974 het Troskie 'n hoogs suksesvolle dokumentêr vervaardig met Uys as skrywer, regisseur en kinematograaf. Dit het 'n paar jaar geduur om die rolprent te voltooi, maar hul poging is goed beloon. Internasionaal het *Beautiful People*, oftewel *Animals are Beautiful People*, die Golden Globe vir beste dokumentêr, die Golden Scissors-toekenning vir uitstaande prestasie in redigering en die Eddy-toekenning vir beste redigering gewen.

Tussen 1975 en 1980 het Troskie voortgegaan om saam met die suksesvolste name in die Suid-Afrikaanse filmbedryf te werk, onder wie die regisseurs Daan Retief, Jan Scholtz, Dirk de Villiers, Elmo de Witt, Emil Nofal, Ivan Hall en Jamie Uys. In 1980 het Troskie, as uitvoerende vervaardiger, Suid-Afrika se suksesvolste rolprent tot nog toe uitgereik, die kultusprent *The Gods Must be Crazy*. Boet het 'n ooreenkoms met Twentieth Century Fox vir die rolprent aangegaan en hom in Amerika gevestig om persoonlik toesig te hou oor die verspreiding en promosie daarvan. Hy het na Suid-Afrika teruggekeer en tussen 1981 en 1989 nog ses rolprente vervaardig, insluitend die opvolgrolprente *Funny People II* en The *Gods Must be Crazy II*.

Filantropiese aktiwiteite
-------------------------

Troskie het 'n sakeryk opgebou wat Bloemfontein se grootste en bekendste winkelsentrum, Mimosa Mall, insluit. Hy het aan die Sentrale Universiteit vir Tegnologie in Bloemfontein geld geskenk vir die bou van die Boet Troskiesentrum. Hy het kanselier van die SUT geword en het 'n eredoktorsgraad daar verwerf. Hy was ook 'n finansiële ondersteuner van die Bloemfonteinse Kinderkoor.

Afsterwe
--------

Hy sterf op 24 Desember 2022 weens komplikasies van die koronavirussiekte in Bloemfontein. Troskie word oorleef deur sy vrou Tracy, twee dogters, Elna en Rina, en twee seuns, Jaco en Jamie.

Bronne
------

* Jan-Ad Stemmet," ...sangoma van die silwerdoek...Biografiese Sinopsis, Jamie Uys, 30 Mei 1921 – 29 Januarie 1996, Beskikbaar by , besoek op 1 Januarie 2023.
* Hennie van Deventer, *Sprokieslewe Van Boet Troskie, 21 Maart 2022.*  Besoek op 1 Januarie 2023.
* Imdb, *Boet Troskie, Biography*,  Besoek op 1 Januarie 2023.
* Rapport, *Boet Troskie: Sorg vir talle trefferflieks saam met Jamie Uys*, 1 Januarie 2023.